Pledoyer per in’identitad rumantscha

Da Manfred Gross
 
Tge fiss il mund senza revoluziuns, innovaziuns e visiuns! Ans imaginain l’onn 2002 senza autos, telefons e computers, senza frestgeras, robots e sufflafains. Avant 20 onns è naschì il rumantsch grischun, la lingua da scrittira per tut la Rumantschia. El è il product d’in spiert innovativ, progressiv e visiunari che chatta anc adina qua e là resistenza emoziunala. Igl è chapibel che mintgina e mintgin chattan lur agen dialect ed idiom ils pli bels e prezius ed han fadia da far concessiuns ad ina nova furma scritta. Igl è cler ch’in product uschè innovativ sco il rumantsch grischun na po betg chattar acceptanza totala en paucs onns. La dumonda d’ina lingua da standard na po dentant betg vegnir schliada mo cun emoziuns. Il rumantsch grischun è, sco tut las linguas da standard, in product raziunal ch’ins po appreziar ed avair gugent pir cun duvrar el. El ha ina necessitad pratica ed ina funcziun specifica entaifer il sistem lingua, numnadamain quella da servir al diever surregiunal dal rumantsch. Ni ils dialects locals ni ils idioms regiunals scrits na pon ademplir quella funcziun. Els èn limitads al diever local e regiunal. 

L’experientscha dals ultims 20 onns ans mussa ch’i dovra ina lingua cuminaivla per promover la lingua rumantscha. Per motivs istorics e sociolinguistics è quai il «rumantsch grischun» e betg in sursilvan, vallader u surmiran standard. Senza ina lingua cuminaivla n’avessan ils Rumantschs e las Rumantschas nagin’identitad uffiziala, perquai ch’i na dess nagin passaport svizzer e nagina carta d’identitad en rumantsch. Senza ina lingua cuminaivla na fiss il rumantsch betg preschent en ils pli divers secturs dal mintgadi, perquai che nagin na publitgescha en dus, maindir en tschintg idioms. Senza quella preschientscha generala na pudess il rumantsch betg sa sviluppar e prosperar e n’avess betg in status giuridic (quasi) egual a las autras linguas naziunalas svizras. El n’avess nagin prestige e nagin’utilitad pratica e sfluriss plaun a plaun en sias bellezzas regiuns, per mancanza dal diever quotidian e da nutriment linguistic. 

Il rumantsch grischun na po betg far miraclas. El è mo in crap da mosaic en il process da salvament dal rumantsch. El è dentant in crap impurtant ed indispensabel che serva a regiuvinar la lingua ed a tegnair pass cun il svilup dal mund modern. Il rumantsch grischun è in’offerta per ina lingua da scrittira cuminaivla che po vegnir acceptada u refusada. La decisiun per u cunter il rumantsch grischun è dentant colliada cun la responsabladad da mintgina e da mintgin per il svilup e la survivenza dal rumantsch. L’alternativa al rumantsch grischun na po ni sa esser il return al status d’avant il 1980. La via cuminaivla è la suletta pussaivla. Co che nus vulain ir quella via cuminaivla, pli spert u pli plaun, cun u senza fermativas, è da discutar adina puspè. Quai pretenda avertezza e toleranza vicendaivla, ma era la voluntad da mintgina e mintgin da s’engaschar en favur d’ina identitad rumantscha che dat a nus la forza necessaria per far frunt a la decadenza progressiva da nossa lingua.